Оазис

Оазис (гр. oasis – алгачкы мааниси Ливия чөлүндөгү калк отурукташкан бир нече жайдын аталышы) – 

1) чөл жана жарым чөлдөрдөгү өсүмдүк (дарак, бадал, чөп) өскөн жерлер; агын суунун жакындыгына же жер астындагы суунун булак болуп чыгышына байланыштуу нымдуу келет. Оазистерде калк жыш отурукташып, азык болуучу жана техникалык өсүмдүктөр (айрыкча пахта) өстүрүлөт;

2) Антарктидада мөңгүдөн же муздан бош жайдак жерлер. Терминди 1938-ж. канадалык уюл изилдөөчү В. А. Стефансон сунуштаган. Физикалык-географиялык өзгөчөлүктөрүнө карай жапыз тоолуу-адырлуу, тоо аралык жана тоолуу антарктикалык оазисге бөлүнөт. Курчап турган аймактарга караганда оазистерде жылдык орточо температура 1–2°Ска (жайында 5–6°Ска) жогору болуп, таштуу беттерде кээде 30°Ска чейин жетет. Жылдык жаан-чачыны 200–300 мм; көбүнчө кар түрүндө жаайт. Өсүмдүккө жарды; мамык чөп, эңилчек, балыр (көлмөлөрдө) өсөт. Жаныбарлардан чымын-чиркейлер, каракчы куштар, айрым оазистерде Адели пингвиндери мекендейт.

 Антарктида оазиси

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111-7

Категория:Чөлдөр‎